《次韵答交代俞樗年教授见简之什》
宋代·邹浩

吾乡蔼多士，夫子惟英才。妙年双眸清，不为纷华开。

飞声动寰双，著录争徘徊。论说翕以定，端如匡鼎来。

著鞭青云衢，飘飘谢尘埃。伯鸾赋五噫，少陵歌七哀。

岂比太平遇，得志无疑猜。朝纲举天网，升黜常恢恢。

胡然落泮宫，犹歉南山台。维今尧舜君，侧席方虚怀。

简拔到寒谷，未始由梯媒。悬知器业成，指日登蓬莱。

伊予愧朴樕，聿来托高斋。与君出处间，一一金石谐。

岘首郁苍莽，江流澹萦回。龙卧缩头角，腾骧俟春雷。

君车亦难缓，行矣明诏催。逸步从此分，驽驾安能陪。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。